FI Euroopan unionin virallinen lehti C 13/1

EUROOPAN KESKUSPANKIN LAUSUNTO

annettu 8 päivänä tammikuuta 2010,

kolmesta ehdotuksesta Euroopan parlamentin ja neuvoston asetuksiksi Euroopan pankkiviranomaisen, Euroopan vakuutus- ja työeläkeviranomaisen sekä Euroopan arvopaperimarkkinaviranomaisen perustamisesta

(CON/2010/5)

2010/C 13/01

Johdanto ja oikeusperusta

Euroopan keskuspankki (EKP) vastaanotti 6 päivänä lokakuuta 2009 Euroopan unionin neuvostolta pyynnön antaa lausunto seuraavista ehdotuksista: 1) ehdotus Euroopan parlamentin ja neuvoston asetukseksi Euroopan pankkiviranomaisen perustamisesta (1) (jäljempänä ehdotettu EPV-asetus); 2) ehdotus Euroopan parlamentin ja neuvoston asetukseksi Euroopan vakuutus- ja työeläkeviranomaisen perustamisesta (2) (jäljempänä ehdotettu EVTEV-asetus); ja 3) ehdotus Euroopan parlamentin ja neuvoston asetukseksi Euroopan arvopaperimarkkinaviranomaisen perustamisesta (3) (jäljempänä ehdotettu EAMV-asetus).

EKP:n toimivalta antaa lausunto kustakin kolmesta ehdotetusta asetuksesta (jäljempänä ehdotetut asetukset) perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, koska ehdotetut asetukset sisältävät määräyksiä, jotka vaikuttavat Euroopan keskuspankkijärjestelmän (EKPJ) rooliin myötävaikuttaa luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisten viranomaisten politiikan moitteettomaan harjoittamiseen Euroopan unionin toiminnasta tehdyn sopimuksen 127 artiklan 5 kohdan mukaisesti. Koska nämä kolme säädöstä liittyvät sellaisten kolmen uuden Euroopan valvontaviranomaisen perustamiseen, jotka ovat osa Euroopan finanssivalvojien järjestelmää (EFVJ), EKP on yksinkertaisuuden vuoksi antanut ehdotetuista asetuksista vain yhden lausunnon.

Tässä lausunnossa esitettäviä huomautuksia on luettava yhdessä ehdotuksesta Euroopan parlamentin ja neuvoston asetukseksi rahoitusjärjestelmän makrotason vakauden valvonnasta yhteisössä ja Euroopan järjestelmäriskikomitean perustamisesta sekä ehdotuksesta neuvoston päätökseksi Euroopan järjestelmäriskikomitean toimintaan liittyvien erityistehtävien antamisesta Euroopan keskuspankille 26 päivänä lokakuuta 2009 annetun EKP:n lausunnon CON/2009/88 (jäljempänä ehdotettu EJRK-asetus ja ehdotettu EJRK-päätös) kanssa; nämä kaksi ehdotusta ovat osa lainsäädäntöpakettia, jonka komissio hyväksyi 23 päivänä syyskuuta 2009 Euroopan finanssivalvonnan uudistamiseksi (4).

Nämä huomautukset eivät myöskään vaikuta lausuntoon, jonka EKP antaa tulevaisuudessa komission ehdottamista muutoksista yhteisön rahoitussektoria koskevaan lainsäädäntöön edellä mainitun lainsäädäntöpaketin välttämättömänä täydennyksenä (jäljempänä omnibus-direktiivi) (5) eivätkä muihin lausuntoihin, joita EKP mahdollisesti antaa muista tämän paketin yhteydessä annettavista lainsäädäntöehdotuksista.

Tässä lausunnossa käsitellään vain asioita, jotka liittyvät Euroopan valvontaviranomaisten perustamiseen ja toimintaan ja joilla on välitöntä merkitystä EKP:lle/EKPJ:lle ja Euroopan järjestelmäriskikomitealle (EJRK).

Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Yleisiä huomautuksia

Ehdotettu valvontaa koskeva Euroopan unionin institutionaalinen rakenne

1. Ehdotetut asetukset ovat osa valvontaa koskevan EU:n institutionaalisen rakenteen kokonaisvaltaista tarkastelua, joka kattaa mikrotason vakauden valvonnan vahvistamisen siten, että perustetaan Euroopan valvontaviranomaisia, sekä EJRK:n nimeämisen uudeksi riippumattomaksi elimeksi, jonka tehtävänä on rahoitusjärjestelmän vakauden turvaaminen Euroopan tasolla suoritettavan makrotason vakauden valvonnan keinoin, samalla kun tähän liittyviä erityistehtäviä annetaan EKP:lle sopimuksen 127 artiklan 6 kohdan nojalla. EKP pitää ehdotettua institutionaalista kehystä yleisesti arvioiden hyvänä. EKP toteaa tältä osin, että ehdotettua kehystä koskevasta yleisestä lähestymistavasta sovittiin Ecofin-neuvostossa 2.12.2009 (6).

Euroopan valvontaviranomaiset ja rahoitussektoria koskevan lainsäädännön lähentäminen

2. Eurooppa-neuvosto edellytti 18 ja 19 päivänä kesäkuuta 2009 sellaisen yhteisen eurooppalaisen säännöstön perustamista, jota sovelletaan kaikkiin sisämarkkinoilla toimiviin rahoituslaitoksiin (7). Ehdotetut asetukset perustuvat tarpeeseen ottaa käyttöön tehokas väline yhdenmukaisten teknisten standardien laatimiseksi finanssipalvelujen alalla, jotta varmistetaan muun muassa yhteisen säännöstön avulla tasapuoliset toimintaedellytykset ja riittävä tallettajien, sijoittajien ja kuluttajien suoja koko Euroopassa (8). EKP pitää tätä lähestymistapaa hyvänä, sillä se on jo pitkään puoltanut EU:n finanssipalveluja koskevan säännöstön kehittämistä. Lisäksi Euroopan valvontaviranomaiset ovat elimiä, joilla on pitkälle menevää erityisasiantuntemusta ja hyvät edellytykset tukea rahoitussektorin yhdenmukaistamisprosessia ja edistää yhteisten, laadukkaiden sääntely- ja valvontakäytäntöjen luomista erityisesti antamalla lausuntoja EU:n toimielimille ja kehittämällä ohjeita, suosituksia ja teknisten standardien luonnoksia (9).

Erityisiä huomioita

Euroopan valvontaviranomaisten ja EJRK:n välinen suhde

3. EKP tukee vahvasti sitä, että Euroopan valvontaviranomaisten ja EJRK:n välistä yhteistyötä varten luodaan tehokkaat institutionaaliset järjestelyt. Tämä edellyttää tehokasta tiedonkulkua, jotta varmistetaan joustava vuorovaikutus makro- ja mikrotason vakauden valvonnan välillä ja se, että EJRK saa ajoissa kaikki tiedot, joita se tarvitsee tehtäviensä suorittamiseen, mukaan lukien makrotason vakauden analysointiin tarvittavat mikrotason vakautta koskevat tiedot (10). EKP huomauttaa tässä yhteydessä, että yksi Euroopan valvontaviranomaisten keskeisistä tehtävistä koskee yhteistyötä EJRK:n kanssa erityisesti siten, että EJRK saa tarvittavat tiedot tehtäviensä hoitamiseksi (11). EKP suhtautuu tässä yhteydessä myönteisesti siihen, että ehdotetuissa asetuksissa säädetään EJRK:n tiiviistä osallistumisesta uudessa mikrotason vakauden valvonnan institutionaalisessa lainsäädäntökehyksessä, mutta ehdottaa muutosta sen varmistamiseksi, että kaikki esteet EJRK:n ja EFVJ:n väliseltä joustavalta tiedonkululta poistetaan (ks. tästä muutosehdotus 7). Nämä ehdotetuissa asetuksissa esitetyt luottamuksellisten tietojen vaihtamista koskevat säännöt täydentävät muita näitä asioita koskevia EU:n sääntöjä, mukaan lukien ehdotettu EJRK-asetus.

Euroopan valvontaviranomaisten ja EKPJ:n välinen suhde

4. EKP ja EKPJ:n kansalliset keskuspankit osallistuvat Euroopan unionin toiminnasta tehdyn sopimuksen 127 artiklan 5 kohdan mukaisesti tiiviisti voimassa olevaan EU:n rahoitusarkkitehtuuriin toimivaltuuksiensa ja teknisen asiantuntemuksensa nojalla. Ehdotetuilla asetuksilla pitäisi myös varmistaa EKP:n ja tarvittaessa EKPJ:n kansallisten keskuspankkien asianmukainen institutionaalinen osallistuminen Euroopan valvontaviranomaisten ja vastaperustettujen komiteoiden osalta.

5. Erityisesti EKPJ:n osallistuminen maksujärjestelmiin sekä arvopaperien selvitys- ja toimitusjärjestelmiin vastaa tehtävää, joka sille on annettu Euroopan unionin toiminnasta tehdyn sopimuksen 127 artiklan 2 kohdassa, jonka mukaan sen tehtäviin kuuluu ”maksujärjestelmien moitteettoman toiminnan” edistäminen. Turvalliset ja tehokkaat infrastruktuurit arvopaperimarkkinoiden kaupanjälkeisessä toiminnassa ovat rahoitusjärjestelmän erittäin tärkeä osatekijä, ja kaikilla arvopaperien selvitys- ja toimitusjärjestelmien häiriöillä saattaa olla vakavia systeemisiä kerrannaisvaikutuksia maksujärjestelmien sujuvaan toimintaan ja rahoitusmarkkinoiden vakauteen. Valvontavaltuuksien nojalla toimivien keskuspankkien ja arvopaperimarkkinaviranomaisen välinen tehokas yhteistyö on tarpeen, kun otetaan huomioon keskuspankkien maksujärjestelmiä ja arvopaperien selvitys- ja toimitusjärjestelmiä koskevat valvontatehtävät (12).

6. Viimeaikaiset tapahtumat ovat vahvistaneet sen, että keskuspankeilla voi olla merkittävä rooli kriisitilanteissa tahoina, jotka jakavat likviditeettiä pankkijärjestelmälle. Tilanne on tällainen erityisesti silloin, jos kriisi aiheutuu tapahtumasta, joka liittyy rahamarkkinoiden likviditeettitilanteeseen ja/tai maksujärjestelmien tai arvopaperien selvitysjärjestelmien toimintaan (13). Tämän perusteella sillä, että keskuspankit saavat finanssilaitoksia koskevia valvontatietoja, saattaa olla merkitystä makrotason vakauden seurannassa, maksujärjestelmien ja arvopaperien selvitys- ja toimitusjärjestelmien valvonnassa sekä ylipäänsä rahoitusmarkkinoiden vakauden turvaamisessa (14). Vaikka EU:n rahoitussektoria koskevassa lainsäädännössä on jo säädetty kanavista, joiden välityksellä toimivaltaiset viranomaiset ja keskuspankit voivat vaihtaa tietoja (15), pitäisi sekä aineellisista että johdonmukaisuuteen liittyvistä syistä varmistaa, että ehdotetuissa asetuksissa säädetään vastaavista järjestelyistä Euroopan valvontaviranomaisten ja EKPJ:n välisen tietojenvaihdon osalta, kun ne hoitavat omia tehtäviään.

Euroopan valvontaviranomaiset ja keskuspankkirahoitusta koskevan kiellon noudattaminen

7. Kun kansallinen keskuspankki on toimivaltainen luotto- ja/tai finanssilaitosten valvontaviranomainen kansallisen lainsäädännön nojalla, kansallinen keskuspankki ei voi hoitaa tätä tehtävää sellaisella tavalla, joka merkitsisi Euroopan unionin toiminnasta tehdyn sopimuksen 123 artiklassa kiellettyä keskuspankkirahoitusta. Koska kunkin Euroopan valvontaviranomaisen rahoitus koostuu erityisesti luotto- ja/tai finanssilaitosten valvonnasta vastaavien kansallisten viranomaisten pakollisista maksuosuuksista (16), ei ole keskuspankkirahoitusta koskevan kiellon vastaista, jos kansallinen keskuspankki suorittaa maksuosuutensa Euroopan valvontaviranomaisen tuloihin, mikä siinä tilanteessa merkitsi vain sitä, että kansallinen keskuspankki rahoittaa omien valvontatehtäviensä suorittamisen.

Muutosehdotukset

Siltä osin kuin EKP suosittelee ehdotettujen asetusten muuttamista, yksilöidyt muutosehdotukset (jotka perustuvat ehdotetun EPV-asetuksen sanamuotoon (17)) esitetään liitteessä perusteluineen.

Annettu Frankfurt am Mainissa, 8 päivänä tammikuuta 2010. EKP:n puheenjohtaja Jean-Claude TRICHET

(1) KOM(2009) 0501 lopullinen.

(2) KOM(2009) 0502 lopullinen.

(3) KOM(2009) 0503 lopullinen.

(4) Sen jälkeen kun sopimus Euroopan unionista ja sopimus Euroopan unionin toiminnasta tulivat voimaan 1 päivänä joulukuuta 2009, ehdotettujen asetusten ja ehdotetun EJRK-asetuksen uusi oikeudellinen perusta on Euroopan unionin toiminnasta tehdyn sopimuksen 114 artikla (aiempi perustamissopimuksen 95 artikla). Ehdotetun EJRK-päätöksen uusi oikeudellinen perusta on Euroopan unionin toiminnasta tehdyn sopimuksen 127 artiklan 6 kohta (aiempi perustamissopimuksen 105 artiklan 6 kohta), mikä viittaa siihen, että ehdotettu EJRK-päätös muutetaan asetukseksi.

(5) Neuvosto pyysi EKP:lta virallisesti lausuntoa 25 päivänä marraskuuta 2009 ehdotuksesta Euroopan parlamentin ja neuvoston direktiiviksi direktiivien 1998/26/EY, 2002/87/EY, 2003/6/EY, 2003/41/EY, 2003/71/EY, 2004/39/EY, 2004/109/EY, 2005/60/EY, 2006/48/EY, 2006/49/EY ja 2009/65/EY muuttamisesta Euroopan pankkiviranomaisen, Euroopan vakuutus- ja työeläkeviranomaisen ja Euroopan arvopaperimarkkinaviranomaisen toimivaltojen osalta (KOM(2009) 0576 lopullinen).

(6) Ks. ehdotus Euroopan parlamentin ja neuvoston asetukseksi Euroopan pankkiviranomaisen perustamisesta – puheenjohtajavaltion välitysehdotus (2009/0142(COD) – 16748/1/09 REV1), ehdotus Euroopan parlamentin ja neuvoston asetukseksi Euroopan vakuutus- ja työeläkeviranomaisen perustamisesta, puheenjohtajavaltion välitysehdotus (2009/0143(COD) – 16749/1/09 REV1) ja ehdotus Euroopan parlamentin ja neuvoston asetukseksi Euroopan arvopaperimarkkinaviranomaisen perustamisesta, puheenjohtajavaltion välitysehdotus (2090/0144(COD) – 16751/1/09 REV1).

(7) Ks. Brysselissä 18 ja 19 päivänä kesäkuuta 2009 kokoontuneen Eurooppa-neuvoston puheenjohtajan päätelmät, s. 8, ja 9 päivänä kesäkuuta 2009 annetut Ecofin-neuvoston päätelmät, saatavilla Internet-sivuilta http://www.europa.eu

(8) Ks. ehdotetun EPV-asetuksen johdanto-osan 14 perustelukappale, ehdotetun EAMV-asetuksen johdanto-osan 14 perustelukappale ja ehdotetun EVTEV-asetuksen johdanto-osan 13 perustelukappale.

(9) Ks. ehdotettujen asetusten 6 artiklan 1 kohdan a alakohta.

(10) Ks. tästä de Larosièren johtaman korkean tason ryhmän helmikuussa 2009 antama raportti EU:n finanssivalvonnasta, 27 päivänä toukokuuta 2009 annettu komission tiedonanto Euroopan finanssivalvonnasta (KOM(2009) 0252 lopullinen), Ecofin-neuvoston 9 päivänä kesäkuuta 2009 tekemät päätelmät ja ehdotetut asetukset (ehdotetun EPV-asetuksen perustelujen 6.2.2 ja 6.3 kohta sekä kahden muun ehdotetun asetuksen perustelujen vastaavat kohdat).

(11) Ks. esim. ehdotettujen asetusten 6 artiklan 1 kohdan d alakohta.

(12) Ks. Eurosystem Oversight Report 2009, marraskuu 2009, saatavilla Internet-sivuilla http://www.ecb.europa.eu

(13) Ks. tästä Memorandum of Understanding on cooperation between the financial supervisory authorities, central banks and finance ministries of the EU on cross-border financial stability (Euroopan unionin rahoitusvalvojien, keskuspankkien ja valtiovarainministeriöiden yhteistoimintapöytäkirja rajat ylittävästä yhteistyöstä rahoitusjärjestelmän vakauden turvaamiseksi), kesäkuu 2008, saatavilla Internet-sivuilla http//:www.ecb.europa.eu

(14) Ks. tästä EKP:n lausunto CON/2006/15, annettu 9 päivänä maaliskuuta 2006, Puolan valtiovarainministeriön pyynnöstä, ehdotuksesta finanssilaitosten valvontaa koskevaksi laiksi, 2.1–2.4 kohta. Ks. myös EKP:n lausunto CON/2009/17, annettu 5 päivänä maaliskuuta 2009, Euroopan unionin neuvoston pyynnöstä, joka koskee ehdotusta Euroopan parlamentin ja neuvoston direktiiviksi direktiivien 2006/48/EY ja 2006/49/EY muuttamisesta keskuslaitoksiin kuuluvien pankkien, tiettyjen omien varojen erien, suurten riskikeskittymien, valvontajärjestelyjen ja kriisinhallinnan osalta, 13–15 kohta.

(15) Ks. esim. 16 päivänä joulukuuta 2002 finanssiryhmittymään kuuluvien luottolaitosten, vakuutusyritysten ja sijoituspalveluyritysten lisävalvonnasta sekä neuvoston direktiivien 73/239/ETY, 79/267/ETY, 92/49/ETY, 92/96/ETY, 93/6/ETY ja 93/22/ETY ja Euroopan parlamentin ja neuvoston direktiivien 98/78/EY ja 2000/12/EY muuttamisesta annetun Euroopan parlamentin ja neuvoston direktiivin 2002/87/EY 12 artikla (EYVL L 35, 11.2.2003, s. 1), 21 päivänä huhtikuuta 2004 rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta annetun Euroopan parlamentin ja neuvoston direktiivin 2004/39/EY 58 artiklan 5 kohta (EUVL L 145, 30.4.2004, s. 1), 14 päivänä kesäkuuta 2006 luottolaitosten liiketoiminnan aloittamisesta ja harjoittamisesta (uudelleenlaadittu teksti) annetun Euroopan parlamentin ja neuvoston direktiivin 2006/48/EY 49 artikla (EUVL L 177, 30.6.2006, s. 1) sekä 25 päivänä marraskuuta 2009 vakuutus- ja jälleenvakuutustoiminnan aloittamisesta ja harjoittamisesta (Solvenssi II) annetun Euroopan parlamentin ja neuvoston direktiivin 2009/138/EY 70 artikla (EUVL L 335, 17.12.2009, s. 1).

(16) Ks. ehdotettujen asetusten 48 artiklan 1 kohdan a alakohta.

(17) Kolmea viimeistä muutosta lukuun ottamatta, koska muutokset 11 ja 12 liittyvät ehdotettuun EAMV-asetukseen ja muutos 13 liittyy sekä ehdotettuun EAMV-asetukseen että ehdotettuun EVTEV-asetukseen. Muutokset 9 ja 10 liittyvät ainoastaan ehdotettuun EPV-asetukseen.